## Sir Mark Elder inaugura amb ‘La cançó de la terra’ de Mahler la temporada simfònica de l’Orquestra de la Comunitat Valenciana

*** El director musical de Les Arts compartix pòdium amb Sir John Eliot Gardiner, Daniele Gatti, Philippe Jordan, Fabio Luisi i Gustavo Gimeno
* Els programes inclouen la *Quinta* de Mahler, l’*Octava* de Bruckner, la *Integral Simfònica* de Brahms i *La infància de Crist*, de Berlioz**

Sir Mark Elder inaugura la temporada simfònica de l’Orquestra de la Comunitat Valenciana (OCV) este dijous, 23 d’octubre, en el Palau de les Arts Reina Sofia i el divendres 24 en l’Auditori de Castelló.

El director artístic de Les Arts, Jesús Iglesias Noriega, ha presentat este dilluns juntament amb el mestre britànic, que inicia esta temporada el seu període com a director musical de la institució, les propostes de l’OCV en el XX aniversari de la seua constitució, amb algunes de les obres més desafiadores del repertori amb la direcció dels grans noms del circuit internacional.

En el seu primer any com a titular, Sir Mark Elder compartix pòdium amb Sir John Eliot Gardiner, Daniele Gatti, Gustavo Gimeno, Philippe Jordan, Fabio Luisi, i Dima Slobodeniuk, que interpretaran amb l’OCV peces de Beethoven, Berlioz, Brahms, Bruckner, Mahler, Sibelius i Stravinski.

El director musical de Les Arts protagonitza dos programes en la temporada 2025-2026, que comença [esta setmana](https://www.lesarts.com/sir-mark-elder-2/) amb dos obres cabdals del repertori simfònic centreeuropeu: la grandiosa *Simfonia Praga* de Mozart i la monumental *Das Lied von der Erde* de Mahler, amb Sasha Cooke i David Butt Philipp com a solistes.

Per al seu segon concert, en febrer de 2026, Sir Mark Elder proposa *L’enfance du Christ*: l’oratori per a solistes, cor, orquestra i orgue d’Hector Berlioz, en el qual la bellesa de la seua música sublima el commovedor relat dels primers anys de vida de Jesús de Natzaret, amb les veus de la *mezzo* Katie Lindsey i els baix-barítons Gordon Bintner i William Thomas, juntament amb el Cor de la Generalitat Valenciana.

El 12 de novembre serà una de les dates que caldrà assenyalar per als melòmans amb el debut amb l’OCV d’una de les grans llegendes de la direcció, [Sir John Eliot Gardiner](https://www.lesarts.com/sir-john-eliot-gardiner/), figura indiscutible en la música antiga i barroca que sobreïx també per les seues incursions en l’òrbita del romanticisme com demostrarà en una proposta amb la *Quinta* de Sibelius i la *Sexta* de Dvořák.

Després del seu apoteòsic *Rèquiem* de Verdi en 2021, [Daniele Gatti](https://www.lesarts.com/daniele-gatti-2025/) amb l’OCV repartirà  sengles concerts els dies 18 i 20 de novembre a València i el 19 i 21 a Castelló de la Plana.

El retorn de [Fabio Luisi](https://www.lesarts.com/fabio-luisi-2025/) en desembre és una altra de les cites de ‘Les Arts és Simfònic’. Després del seu colossal monogràfic de Strauss, el mestre genovés s’endinsa en un dels grans simfonistes del segle XX, Anton Bruckner, amb la versió original de l’*Octava*, una de les partitures més compromeses del repertori, que oferirà a València (18) i Castelló de la Plana (19).

L’Orquestra de la Comunitat Valenciana comença 2026 amb la visita d’un dels directors més respectats i actual titular de la Staatsoper de Viena, [Philippe Jordan](https://www.lesarts.com/philippe-jordan/), que oferirà el 3 de gener un estimulant concert amb el qual se celebrarà l’inici del nou any en Les Arts amb la vibrant *Simfonia Haffner*, de Mozart i la *Quinta* de Mahler, peça inèdita per a la formació de Les Arts.

El mestre rus establit a Finlàndia [Dima Slobodeniouk](https://www.lesarts.com/dima-slobodeniouk/) dedica el seu primer concert amb l’OCV a Jean Sibelius amb la seua *Primera simfonia* i l’elegíac *El cigne de Tuonela* que connectarà amb el *Concert per a violoncel* d’Elgar amb el cel·lista espanyol Pablo Ferrández. El concert tindrà lloc el 5 de març en Les Arts i el dia 6 a Castelló de la Plana.

[Javier Perianes](https://www.lesarts.com/javier-perianes/) i l’Orquestra de la Comunitat Valenciana prometen en maig un dels punts àlgids de la programació després de posar en peu l’Auditori Nacional de Madrid amb la seua integral de concerts per a piano de Beethoven, esdeveniment que repetiran ara en un doble concerte els dies 14 i 15 de maig a València i el 16 i 17 a Castelló de la Plana.

Com a clausura de la temporada simfònica, [Gustavo Gimeno](https://www.lesarts.com/gustavo-gimeno-2026/) conjumina, el 18 de juny en l’Auditori, la fascinació de Ravel per l’espanyol, en *Rapsodie espagnole*, amb el folklore de les *Siete canciones populares españolas* de Falla en la veu de Marianne Crebassa, en el 150 aniversari del naixement del compositor espanyol. Gimeno dedicarà la segona part de la vetlada a *L’ocell de foc* de Stravinski.

Les Arts recorda que les entrades per a la seua programació simfònica es poden adquirir a través dels seus diferents canals de venda: taquilles, línia de venda 96 197 59 00 i la seua pàgina [web](https://www.lesarts.com/).

Fecha: 20/10/2025